নিজস্ব প্রতিবেদন : সেলফির নেশায় মত্ত ছেলে-বুড়ো সবাই। সোশ্যাল মিডিয়ায় সেলফি পোস্টের এই নেশাকেই এবার গোরক্ষায় হাতিয়ার করল কলকাতার এক স্বেচ্ছাসেবী সংস্থা। 'গোসেবা পরিবার' নামে ওই স্বেচ্ছাসেবী সংস্থা গরুর সঙ্গে সেলফি প্রতিযোগিতার আয়োজন করেছে। প্রতিযোগিতায় অংশগ্রহণের জন্য 'গোসেবা পরিবার' অ্যাপটি ডাউনলোড করে গরুর সঙ্গে একটি সেলফি তুলে পোস্ট করতে হবে। সঙ্গে দিতে হবে নিজের যোগাযোগ ঠিকানা। ৩১ ডিসেম্বর পর্যন্ত চলবে এই প্রতিযোগিতা। সংস্থার তরফে দাবি, ইতিমধ্যেই এই প্রতিযোগিতা ভাল সাড়া ফেলেছে।   তবে গোহত্যা ও গোরক্ষা যখন সারা দেশে অন্যতম রাজনৈতিক ইস্যু হয়ে দেখা দিয়েছে, তখন শহরের এক স্বেচ্ছাসেবীর সংস্থার এই কর্মসূচি ঘিরে উঠছে বহু প্রশ্ন। যদিও সংস্থার তরফে সাফ দাবি, তাদের এই সেলফি প্রতিযোগিতার সঙ্গে রাজনীতি বা ধর্ম গুলিয়ে না ফেলাই ভাল। গোরক্ষার উদ্দেশ্যেই তাঁদের এমন উদ্যোগ। সামাজিক ও বৈজ্ঞানিক কারণেই গরুকে রক্ষা করা উচিত। কারণ গরুর দুধ, মূত্র বা গোবর সবই মানুষের দরকারে লাগে। এই সেলফি প্রতিযোগিতার মাধ্যমে মানুষকে গরুর অর্থনৈতিক গুরুত্ব সম্বন্ধে সচেতন করা সম্ভব হবে বলেও আশাপ্রকাশ করেছে স্বেচ্ছাসেবী সংস্থাটি। একইসঙ্গে তারা জানিয়েছে, ২০১৫ সালেও এমনই একটি প্রতিযোগিতার আয়োজন করা হয়েছিল।